Wat behels die werk van 'n balju? - Solidariteit GildesSolidariteit Gildes Wat behels die werk van 'n balju? - Solidariteit Gildes
Tuis / Regslui Artikels / Wat behels die werk van 'n balju?
Dit gebeur gereeld dat iemand, om watter rede ook al, nie sy skuld kan betaal nie en sy besittings dan teruggeneem word. Die beslaglegging is die taak van 'n balju.
Wie is die balju?
Die balju is 'n onpartydige en onafhanklike amptenaar van die Hof, wat deur die Minister van Justisie en Grondwetlike Ontwikkeling aangestel word.
Wat is die pligte van 'n balju?
Die balju of adjunk-balju moet alle dokumente wat deur die Hof uitgereik word, beteken en uitvoer. Dit sluit dagvaardings, kennisgewings, lasbriewe of hofbevele in.
Wie reguleer die balju se optrede?
Die Suid-Afrikaanse Raad vir Balju's monitor die dienste van balju's en hul adjunkte om te verseker dat dit op 'n medemenslike manier, in ooreenstemming met die Gedragskode vir Balju's, uitgevoer word. Balju's funksioneer onafhanklik van mekaar – hulle tree as private besigheidspersone op. Die gedragskode vir balju's soos vervat in Artikel 16(k) van die Wet vir Balju's (Wet 90 van 1986) bepaal dat alle mense met respek behandel moet word.
Hoe word 'n balju geïdentifiseer?
Alle balju's en adjunk-balju's is in besit van 'n geldige identiteitskaart, uitgereik deur die Suid-Afrikaanse Raad vir Balju's en moet dit wanneer hulle aan diens is, op versoek kan vertoon.
Wat is die regte van die balju?
Indien hy in besit is van 'n wettige hofbevel en in die uitvoering van sy pligte, mag die balju:
jou perseel betree, al is jy nie teenwoordig nie;
enige deur oopmaak om voertuie en ander bates te besigtig;
beslag lê op enige voertuig, meubels of enige ander beweeglike of onbeweeglike eiendom om dit te verwyder of te verkoop.
Lees ook: https://finansies.solidariteit.co.za/hoe-werk-terugneem-van-goedere-weens-slegte-skuld/
Optrede van die balju tydens beslaglegging
Behandel deurentyd die persoon met waardigheid en respek.
Verduidelik die inhoud van die hofdokument aan die persoon en sê presies vir hom/haar wat om volgende te doen.
Hanteer deurgaans die persoon se sake as vertroulik.
Die balju mag nie beslag lê op noodsaaklike items soos voedsel, beddens en klere nie. Daar is ook beperkings op die verwydering van items soos toerusting of gereedskap wat noodsaaklik is vir die persoon om sy/haar werk te verrig.
Wat om te doen wanneer 'n balju by jou huis of werk opdaag.
Moenie wegkruip nie.
Vertrou die balju as 'n verteenwoordiger van die hof.
Versoek 'n bewys van identifikasie (balju's mag net binne hul eie magistraatsdistrik funksioneer).
Versoek 'n oorspronklike lasbrief.
Luister aandagtig na die balju se instruksies.
Maak seker dat jy presies verstaan wat om volgende te doen.
Moenie probeer om hulle te verhoed om die hulle pligte uit te voer nie.
Moenie vals of misleidende inligting verskaf nie.
Onthou, die balju is 'n beampte wat deur die hof aangestel is. Indien jy nie sy instruksies streng eerbiedig nie, stel jy jouself bloot aan vervolging en verdere koste.
Wat om te doen wanneer jy 'n klag teen 'n balju aanhangig wil maak
Balju's moet aan die Suid-Afrikaanse Raad vir Balju's verslag lewer en moet in die uitvoering van hulle pligte aan verskeie wetlike voorskrifte voldoen. Indien jy 'n klagte het of seker wil maak wat jou regte is, kontak die Raad.
Opleiding van balju's
Alle navrae betreffende die opleiding ban balju's kan gerig word aan die Die Suid-Afrikaanse Raad vir Balju's:
Tel.: 021 426 0577
South African Board for Sheriffs. https://www.sheriffs.org.za/
South African Board for Sheriffs. https://www.sheriffs.org.za/training-development-communication/
Department of Justice and Constitutional Development. https://www.justice.gov.za/docs/other-docs/2014-sheriffs-CodeOfConduct-29July2013draft4.pdf